**ELŐTERJESZTÉS**

**Körmend Város Önkormányzata Képviselő-testülete 2020. október 28-i ülésére**

**Tárgy:** autóbusszal végzett helyi személyszállításra irányuló pályázat kiírása

Tisztelt Képviselő-testület!

Körmenden a város biztosítja az autóbusszal végzett helyi személyszállítást, mint közszolgáltatást, mivel a településrészeken élők számára ez megkönnyíti a belvárosba, a különböző szolgáltatási helyekre történő bejárást, ill. az iskolás gyermekek is nagy számban veszik igénybe a szolgáltatást.

2021-2025 közötti időtartamra javasoljuk a most esedékes pályázat kiírását.

A pályázat nyílt, azon bárki részt vehet, aki megfelel a feltételeknek.

A menetrendben nem kívánunk változást eszközölni, a jelenlegi 10 járattal számolunk továbbra is, melyből az egyik járat megszűnik akkor, amikor a Pinka hídon a súlykorlátozást feloldják.

A pályázati felhívást **a** Magyar Közlöny mellékleteként megjelenő Hivatalos Értesítőben is meg kell jelentetni a pályázat benyújtási határidejét legalább 60 nappal megelőzően, így a pályázati eljárás határidőit ehhez képest tudjuk csak majd megállapítani.

A pályázati kiírás részletes, azt az előterjesztésben nem kívánjuk megismételni.

Kérem a Testületet, hogy hozza meg döntését.

**HATÁROZATI JAVASLAT**

1. Körmend Város Önkormányzata Képviselő-testülete az előterjesztéshez csatolt pályázati felhívás alapján pályázatot ír ki a 2021. február 1- 2025. december 31-e közötti időtartamban teljesítendő, autóbusszal végzett helyi személyszállítás, mint közszolgáltatás ellátása tárgyában. A Képviselő-testület a pályázati felhívást és közszolgáltatási szerződés –tervezetet jóváhagyja, egyben felkéri a jegyzőt, hogy intézkedjék a pályázati felhívás közzétételéről.
2. Körmend Város Önkormányzata Képviselő-testülete jóváhagyja azt, hogy az ÉNYKK jogutódjával, a VOLÁNBUSZ Zrt-vel hatályos, autóbusszal végzett helyi személyszállítás ellátására irányuló közszolgáltatási szerződés hatálya 2021. január 31-ig meghosszabbításra kerüljön.

Körmend, 2020. 10. 20.

**Bebes István**

**polgármester**